**ELŐTERJESZTÉS**

**A Gazdasági és Jogi Bizottság 2020. szeptemberi ülésére**

**Javaslat a Weöres Sándor Színházban működő étterem bérleti díja elengedésére**

Tájékoztatom a Tisztelt Bizottságot, hogy a Weöres Sándor Színház Nonprofit Kft. azzal a kérelemmel fordult önkormányzatunkhoz, hogy a Színház épületében kialakított étterem 2020. július 1. és augusztus 15. közötti időszakra eső bérleti díjának elengedéséhez – a korábbi évek gyakorlatának megfelelően – a lentebb ismertetett indokok alapján utólag járuljon hozzá a bérlő és üzemeltető Thea-Club Kft. kérésére.

A koronavírus járvány miatt tavasszal kihirdetett veszélyhelyzet alatt polgármesteri döntés alapján 2020. április 1. napjától az albérlő mentesült a bérleti díj fizetési kötelezettség alól. A kedvezmény június 18-tól visszavonásra került. A nyári szünet előtti utolsó bizottsági ülés az értesítés kézhezvétele előtt megtörtént, így a nyári közönségforgalmi szünet alatti időszakra vonatkozó díjelengedési kérelmet az albérlő nem tudta időben kérelmezni, a színház pedig időben előterjeszteni. A Színház a fenti kérést indokoltnak tartja, mivel a jelzett időszakban az étterem és a büfé ténylegesen zárva tartott.

Szombathely Megyei Jogú Város Önkormányzatának Pénzügyi és Gazdasági Bizottsága a Weöres Sándor Színház Nonprofit Kft. és a Thea-Club Kft. közötti bérleti szerződést a 4/2011. (I.11.) PGB határozatával hagyta jóvá, amelyet követően a felek között a bérleti szerződés 2011. január 17. napjától határozatlan időre jött létre. A szerződés a 180/2014. (IV.22.) PGJB határozat alapján módosításra került. A szerződéskötés és annak módosítása „Weöres Sándor Színház Nonprofit Kft. színházépület helyiségeinek – nem színházi célú – hasznosítására vonatkozó szabályzat”-tal összhangban történt, amely kimondja, hogy a 30 napot meghaladó időtartamra történő albérletbe adásra egyedi megállapodás alapján a Gazdasági és Városstratégiai Bizottság jóváhagyása után kerülhet sor.

A szerződés értelmében 277.500,- Ft + ÁFA összegű bérleti díjat kell a bérlőnek havonta megfizetni. A másfél havi bérleti díj elmaradása összesen 416.250,- Ft bevételkiesést eredményez a Színháznál, amellyel a 2020. évi üzleti terv már kalkulált.

Szombathely Megyei Jogú Város Önkormányzata 2020. évi költségvetéséről szóló 4/2020. (III. 5.) önkormányzati rendelet 11. § (17) bekezdés a) pontja értelmében az egyenként 500 eFt-ot el nem érő követelés csak a Gazdasági és Jogi Bizottság hozzájárulásával törölhető.

Kérem a Tisztelt Bizottságot, hogy az előterjesztést megtárgyalni és a határozati javaslatban foglaltaknak megfelelően dönteni szíveskedjen.

**Szombathely, 2020. szeptember 15.**

 **/: Dr. Nemény András :/**

**Határozati javaslat**

**………/2020. (IX. 21.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzata 2020. évi költségvetéséről szóló 4/2020. (III. 5.) önkormányzati rendelet 11. § (17) bekezdés a) pontjában kapott felhatalmazás alapján egyetért azzal, hogy a Thea-Club Kft. július 1. és augusztus 15. közötti időszakban a Weöres Sándor Színház éttermének zárva tartása miatt a bérleti díj megfizetése alól mentesül.

**Felelős:** Dr. Nemény András polgármester

 Horváth Soma alpolgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály vezetője)

**Határidő:** azonnal